text: V.
  Caeterum cum uterque populus frequentibus proeliis utrimque attereretur, & similior victo plerumque victor esset, placuit tandem in compendium mittere atrocissimum bellum, duello trigeminis, inde Horatiis, hinc Curiatiis, permisso. Ante omnia autem pactae foederis leges. In quam rem M. Valerius, fetialis, & Sp. Fusius, pater patratus (is, inquit Livius, ad jus jurandum patrandum, id est, sanciendum, sit) legati delecti sunt à Romanis. Fetialis, priusquam cum Albanis colloqueretur, rogavit Tullum; Rex, satisne me tu regium nuntium Populi Romani Quiritium? vasa comitesque meos? Rex respondit; Facio. Ita disertim idem Livius. Ergo comites legatorum, eorumque vasa, eadem, qua legati immunitate ac sanctitate meritò uti censentur. Quod & ex jure gentium observandum est, etiam cum in eo munere defuncti sunt legati.